Մուտքին՝ «Թորոնթոհայ» ամսաթերթի տասներկու տարիներու վաստակը. մեծ կլոր սեղանին վրայ ճաշակաւոր կերպով իրարու վրայ դիզուած թերթերու կոյտը՝ Թորոնթոյի հայ համայնքին յատկապէ՛ս, ու հայութեան՝ ընդհանրապէս, կարծես ըլլայ պատմութենէն փրցուած հատոր մը, որուն էջերուն կան բազմաթիւ յատկանշական ձեռքբերումներ, պատերազմ ու խաղաղութիւն, համով ճաշեր, միութենական անծայրածիր գործունէութիւն, առօրեայ մտորումներ, գրական գոհարներ, թուաբանութեան անկիւն, հին ու նորօրեայ հերոսներ ու, վերջապէս, անցեալն ու ապագան, համամարդկայինն ու ազգայինը իրարու շաղախող թիւով 139 հրատարակութիւն։